Erik Dugstad

Erik Dugstad (født 1973) er en norsk næringslivsleder. Siden mai 2020 har han vært en av direktørene i selskapet Vårgrønn, som har som mål å utvikle, drive og finansiere fornybar energi. Dugstad kom til Vårgrønn fra rollen som områdedirektør i DNV for forretningsområdet Energy Advisory for Norden og Baltikum. Før det var han avdelingsdirektør i Olje- og Energidepartementet og har også vært prosjektleder i Equinor og Econ Analyse. 

 Utdanning 
Dugstad har en mastergrad (MSc) i samfunnsøkonomi fra London School of Economics.

 Yrkesliv 
Dugstad var ansatt i ECON Analyse fra 2000 til 2007. I denne perioden var han stasjonert i Indonesia i fire år, der han også ledet Indonesian Norwegian Business Council. Han har også vært prosjektleder i Naturvernforbundet. Fra 2008 til 2011 var han prosjektleder i Statoil. Fra 2012 til 2015 var han avdelingsdirektør i Olje- og energidepartementet. Fra 2015 til 2020 var han områdedirektør i DNV Energy Advisory.

 Politikk 
Dugstad er aktiv i Arbeiderpartiet som leder av Korsvoll Arbeiderpartilag og medlem av Oslo Arbeiderpartis representantskap. Han har tidligere ledet Sagene Arbeiderpartilag, Korsvoll Arbeiderpartilag, Nordre Aker Arbeiderparti og var kandidat til bystyret i Oslo i 2011. Han har tidligere vært leder av AUF i Oslo (1997). Han var også folkevalgt til Sagene Torshov bydelsutvalg fra 1995. Også før han jobbet i Naturvernforbundet var han aktiv i miljøbevegelsen med verv som leder av Naturverngruppa på Universitetet i Oslo, fylkesstyremedlem i Natur og Ungdom, leder av Katta Natur og Ungdom, og før det med i styret i Vestre Aker Natur og Ungdom.

 Familie 
Dugstad er gift med Marte Gerhardsen og har to barn.

 Referanser 

Kategori:Ap-politikere i Oslo
Kategori:Tillitsvalgte i AUF
Kategori:Alumni fra London School of Economics
Kategori:Personer fra Oslo
Kategori:Gerhardsen-familien